Man vas wat glo bankkaarte kloonEen van die kaartkloningstoestelle wat gevind is. Foto: Valke ŉ Man van Serbië is Dinsdag in hegtenis geneem toe kaartkloningstoestelle in sy besit gevind is tydens ŉ klopjag wat die Valke op sy huis in Alberton gedoen het. Brig. Hangwani Mulaudzi, woordvoerder van die Valke, het gesê die inhegtenisname is deel van ŉ georganiseerde teenmisdaadoperasie wat daarop gemik is om aandag te gee aan kubermisdaad. Tydens die klopjag op die 50-jarige verdagte se huis, het beamptes 1 500 bankkaarte gevind wat reeds gekodeer was, 26 tegnologiese gevorderde kaartkloningstoestelle, asook R14 250 in kontant. “Die verdagte sal Woensdag in die Johannesburgse gespesialiseerde handelsmisdaadhof verskyn op aanklagte van bedrog, asook die oortreding van die wet op elektroniese kommunikasie en transaksies en die Rica-wet,” het Mulaudzi gesê.